6ኛው የከተሞች የቅርጫት ኳስ ውድድር ነገ ይጠናቀቃል
ከሰባት ዓመት በፊት የተጀመረው የከተሞች የቅርጫት ኳስ ባለፉት ዓመታት በተለያዩ ከተሞች በድምቀት ሲካሄድ ቆይቷል፡፡ ከአንድ ዓመት መቋረጥ በስተቀር ውድድሩ የተካሄደ ሲሆን ዘንድሮ ለስድስተኛ ጊዜ በቢሾፍቱ ከተማ ‹ጎሲ ስፖርት ማዕከል› ውስጥ እየተካሄደ ይገኛል፡፡ በወንድ ስድስትና በሴት ሁለት ከተሞችን እያሳተፈ የሚገኘው ይህ ውድድር ባለፈው እሁድ ተመጣጣኝ ፉክክር ባስተናገደው የቢሾፍቱና ደሬዳዋ ከተሞች በወንዶች ፉክክር የተጀመረ ሲሆን ነገ ፍፃሜ እንደሚያገኝ ይጠበቃል፡፡ በቅርጫት
ኳስ ስፖርት ትልቅ አቅም ያላቸው እንደ አዲስ አበባ ያሉ ከተሞች ተሳታፊ ባልሆኑበት ውድድር የተፎካካሪዎች ቁጥር በዘንድሮው ዓመት
ማሽቆልቆሉ የፉክክሩን ድባብ ቢያቀዛቅዘውም ራቅ ካለ ከተማ የመጡ ተሳታፊዎች ውድድሩን አድምቀውታል፡፡ በወንዶች መካከል በሚደረገው
ፉክክር አዘጋጁ ቢሾፍቱ ከተማን ጨምሮ አዳማ፣ድሬዳዋ፣ሐረሪ፣ቡታጅራ ከተሞች እንዲሁም የኢትዮጵያ ወጣቶች ስፖርት አካዳሚ ተሳታፊ
ሆነውበታል፡፡ በሴቶች መካከል በሚደረገው ፉክክር ግን ባልተጠበቀ መልኩ አሰላ ከተማና የኢትዮጵያ ወጣቶች ስፖርት አካዳሚ ብቻ ተሳታፊ
ሆነዋል፡፡ ከመሐል
አገር ራቅ ያሉ ከተሞች በውድድሩ ለመሳተፍ ያሳዩትን ተነሳሽነት ያህል በቅርብ ርቀት ላይ የሚገኙ ከተሞች በፉክክሩ ላይ መገኘት
አለመቻላቸው ከበጀት እጥረት ጋር ተያይዞ መሆኑ አብዛኞቹን የአገራችን ከተሞች ለስፖርቱ እየሰጡት ያለውን ትኩረት ትዝብት ላይ የጣለ
ነው፡፡ ይሁን እንጂ አንዳንድ ከተሞች በውድድሩ መሳተፍ ያልቻሉት የኢትዮጵያ ቅርጫት ኳስ ፌዴሬሽን በሚያዘጋጀው የቅርጫት ኳስ ፕሪሚየር
ሊግ ላይ ተሳታፊ በመሆናቸው ምክኒያት እንደሆነ የፌዴሬሽኑ የስራ ሂደት ዳይሬክተር አቶ ይመር ሃይሌ ለአዲስ ዘመን ገልፀዋል፡፡
ውድድሩ ከተጀመረ ቀን አንስቶ በሁለቱም ፆታ የዙር ፉክክሮች እየተስተናገዱ
ይገኛል፡፡ ዛሬ በወንዶች ድሬዳዋ ከተማ ከአዳማ ከተማ ጋር የሚያደርጉት ጨዋታ የሚጠበቅ ሲሆን ቡታጅራ ከተማ ከሐረሪ ከተማ ጋር
የሚያደርጉት ፉክክርም ይከናወናል፡፡ የኢትዮጵያ ወጣቶች ስፖርት አካዳሚና ቢሾፍቱ ከተማም የሚገናኙ ይሆናል፡፡ ነገ ውድድሩ ሲጠናቀቅ
ደግሞ በሴቶች አሰላ ከተማ ከኢትዮጵያ ወጣቶች ስፖርት አካዳሚ በዙር ውድድር የሚገናኙ ሲሆን በዚህ ጨዋታ አጠቃላይ አሸናፊው የሚለይም
ይሆናል፡፡ በተመሳሳይ ድሬዳዋ ከተማ ከሐረሪ ከተማ፣ አዳማ ከተማ ከቢሾፍቱ ከተማ፣ ቡታጅራ ከተማ ከኢትዮጵያ ወጣቶች ስፖርት አካዳሚ
ጋር በወንዶች የሚያደርጉትን ጨዋታ ተከትሎ የ2012 ዓ.ም የከተሞች የቅርጫት ኳስ ቻምፒዮን የሚለይ ይሆናል፡፡አዲስ ዘመን ጥር 28/2012ቦጋለ አበበ 